PRIN คาดปรับเป้ายอดขาย-รายได้ลงแรงโบรกฯแนะนำขายราคาพื้นฐาน 1.55 บาท
PRIN คาดจะประกาศปรับเป้ายอดขายและรายได้ปีนี้ลงจาก 3 พันล้านบาท เหลือเพียง 2 พันล้านบาท ถือว่าลดลงอย่างมีนัยสำคัญ 33% ส่วนไตรมาส 2/58 มีโอกาสจะเกิดขาดทุนจากธุรกิจที่อยู่อาศัยและห้างสรรพสินค้าที่แยกวัชรพลที่ยังมีค่าเสื่อมราคาสูง แม้อัตราการเข้าเช่า (OR ) สูงเป็น 90% แต่มีการลดค่าเช่าให้ผู้เช่าเพื่อความอยู่รอด ตามกำลังซื้อที่อ่อนลง จึงอาจกล่าวได้ว่าราคาหุ้นขณะนี้ปรับขึ้นสวนทางกับปัจจัยพื้นฐานที่แย่ลงคงคำแนะนำ ขาย
19 มิ.ย. 2558

บล.ดีบีเอสฯ ระบุในบทวิเคราะห์วันนี้ (19 มิ.ย.) ว่า บริษัท ปริญสิริ จำกัด (มหาชน) หรือ PRIN ราคาหุ้นปรับตัวขึ้นดี คาดว่าเป็นเพราะการเก็งกำไรเรื่องราคาหุ้นปัจจุบันยังซื้อขายต่ำกว่ามูลค่าทางบัญชีบริษัท ณ สิ้น ไตรมาส1/58 ที่ 3.19 บาท จึงมีบริษัทหรือนักลงทุนที่สนใจเข้าซื้อกิจการบริษัท หรือข่าวการเพิกถอนหุ้นออกจากตลาดฯ (delisting) ทั้งๆที่ผลการดำเนินงานไม่ดีนัก ล่าสุดกำไรสุทธิไตรมาส1/58 ทำได้เพียง 8 แสนบาท และบริษัทไม่เคยแจ้งข่าวข้างต้นว่าเป็นความจริงแต่ประการใด
แต่ทางด้านปัจจัยพื้นฐาน จากความซบเซาของการขายในขณะนี้ บริษัทคาดว่าจะประกาศปรับเป้ายอดขายและรายได้ปีนี้ลงจาก 3 พันล้านบาท เหลือเพียง 2 พันล้านบาท ถือว่าลดลงอย่างมีนัยสำคัญ 33% ส่วนไตรมาส 2/58 มีโอกาสจะเกิดขาดทุนจากธุรกิจที่อยู่อาศัยและห้างสรรพสินค้าที่แยกวัชรพลที่ยังมีค่าเสื่อมราคาสูง แม้อัตราการเข้าเช่า (OR ) สูงเป็น 90% แต่มีการลดค่าเช่าให้ผู้เช่าเพื่อความอยู่รอด ตามกำลังซื้อที่อ่อนลง  จึงอาจกล่าวได้ว่าราคาหุ้นขณะนี้ปรับขึ้นสวนทางกับปัจจัยพื้นฐานที่แย่ลง
คงคำแนะนำ ขาย การเข้าไปเก็งกำไรเรื่องราคาหุ้นยังต่ำกว่ามูลค่าทางบัญชี ณ สิ้น ไตรมาส1/58 อยู่ที่ 3.19 บาท อาจจะยังมีอยู่ แต่ก็มีความเสี่ยงมากขึ้น ที่ข่าวอาจไม่เป็นความจริง ขณะที่ผลการดำเนินงานมีแนวโน้มจะไม่สดใส ราคาพื้นฐานที่ 1.55 บาท ประเมินด้วย P/BV ปี 58 ที่ 0.5 เท่า และเทียบเท่า P/E ปี 58 ที่ 28.9 เท่า ถือว่าสูงกว่าอุตสาหกรรมที่ 11 เท่ามาก ทั้งๆที่ประมาณการปัจจุบันให้รายได้ปีนี้เป็น 2.4 พันล้านบาท ยังมากกว่าที่บริษัทจะปรับลงเป็น 2 พันล้านบาท เราจะมีการปรับประมาณการลงตามมา เมื่อบริษัทมีการประกาศปรับยอดขายและรายได้ลงมาอย่างเป็นทางการแล้ว
 
 